
Könyörtelen behajtás vagy tisztességes beszedés? Az adózói jogok érvényesülése az adóigazgatási eljárásban, különös tekintettel az ellenőrzés szakaszára

Dolgozatom tárgyát képező kérdéskör kiválasztásánál szem előtt tartottam, hogy az adójog területén, egy a jogban nem jártas ember számára is érdekfeszítő témában vizsgálódjak. A vizsgált téma aktualitása ered egyfelől a média kiemelt figyelméből, mely összefügg személyes motiváltságommal, másrészt az adóigazgatási eljárást övező folyamatosan változó jogszabályi környezetből, melynek köszönhetően vizsgálódásokat folytathattam egészen, az adóhatóság által operatív tevékenysége során alkalmazott online eszközökig.
Munkám célkitűzése egyrészt annak vizsgálata, hogy a hatályos jogszabályi környezet megfelel-e az adózói jogok megfelelő szintű érvényesülésének, továbbá kutattam, hogy az adóhatóság által a helyszíni ellenőrzések során a gyakorlatban tapasztalt ellenőrzési módszerek, valamint az ellenőrzések gyakorisága nem ütközik-e a hatályos jogszabályi előírásokba.
A felhasznált szakirodalom relevanciájában, leginkább a kritikai forráselemzés módszerét alkalmaztam, továbbá lehetőségem nyílt dolgozatom soraiba illeszteni egy, az adóhatóság operatív ellenőrzéseiben nagy jártassággal rendelkező adórevizor gyakorlatban szerzett tapasztalatait és kritikáit.
Vizsgálódásaim főbb tárgykörei:
- a közteherviselés kötelezettségének változása az Alaptörvényben,
- a jóhiszemű eljárás követelményének adózókra való szűkítése az adózás rendjéről szóló törvényben,
- online pénztárgépek bevezetésének nehézségei az adózók számára,
- az iratbetekintéshez való jog szabályozásának az adózói jogokra vetített lehetséges káros következményei,
- a rendeltetésellenes joggyakorlás megállapításának problematikája a bírói gyakorlatban,
- a tájékoztatáshoz való jog és a kitanítási kötelezettség csorbái a gyakorlatban,
- fedőtörténetek, álcaruha, ”szivacsok” és ehhez hasonló módszerek megjelenése az adóhatóság operatív tevékenysége során, valamint
- az e-áruházakat üzemeltetők áfa-felszámítási nehézségei a gyakorlatban.
Tanulmányom zárásaként főbb következtetéseimet, megállapításaimat és javaslataimat ismertetem: de lege ferenda.



